Author: administrator
Last saved by: viktoria.radvanska
Company: Abyss

Predkladacia správa

            
Návrh novely zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady sa predkladá ako iniciatívny návrh mimo Plánu legislatívnych úloh vlády SR na rok 2011. Návrh reaguje na požiadavky aplikačnej praxe, na podnety miest a obcí a tiež na Programové vyhlásenie vlády SR o zjednodušení a znížení počtu podávaných priznaní a rôznych tlačív daňovníkmi. 
            Predloženým návrhom sa sleduje predovšetkým odstránenie nejednotnej aplikácie niektorých ustanovení zákona v praxi, zníženie administratívnej záťaže daňových subjektov i správcov dane odstránením rôznych oznamovacích a ohlasovacích povinností a ustanovením jedného spoločného priznania k miestnym daniam, ktoré majú ročné zdaňovacie obdobie a jedného rozhodnutia o vyrubení miestnych daní a tiež riešenie vyvolaných procesných zmien nadväzne na nový daňový poriadok. 
            V predmetnom návrhu zákona sa jednoznačne ustanovuje zdaňovacie obdobie, kalendárny rok aj pre miestny poplatok za komunálne odpady a drobné stavebné odpady. 
            So zreteľom na počet druhov pozemkov určených v platnom zákone,  v niektorých prípadoch obťažnosť ich zaradenia do predmetu dane, náročnosť pri určení základu dane z pozemkov a v konečnom dôsledku aj rovnaké hodnoty pozemkov uvedené v prílohe č. 2 zákona sa navrhuje zredukovať druhy pozemkov do štyroch skupín s tým, že určenie ich hodnoty a výpočet základu dane z pozemkov sa nezmení. 
V súvislosti so zdanením pozemkov sa navrhuje doplniť do zákona nové splnomocnenie pre správcov tejto dane, ktoré umožní obciam určiť inú sadzbu dane z pozemkov pre tie pozemky, na ktoré bude vydané povolenie na dobývanie štrku, piesku, bahna, kameňa a iných nevyhradených nerastov. Navrhovanú úpravu si vyžiadala prax správcov dane z nehnuteľností. 
V záujme dosiahnutia rovnomernejšieho zdanenia nehnuteľností sa navrhuje doplniť do zákona splnomocnenie pre správcov tejto dane, aby pri zdaňovaní stavieb a bytov  postupne znižovali rozdiel medzi najnižšou a najvyššou sadzbou dane na úroveň najviac 10-násobku najnižšej sadzby dane. Ak by správca dane tento rozdiel neznižoval, ale naopak zvyšoval, podľa predloženého návrhu by v tomto zdaňovacom období platila zákonná ročná sadzba dane zo stavieb a dane z bytov.
Rozdielny prístup správcov dane z nehnuteľností pri  vymedzení jednotlivej časti obce sa navrhuje odstrániť novou definíciou jednotlivej časti obce, podľa ktorej sa v takto určenej časti územia obce musia nachádzať nehnuteľnosti najmenej  15 % všetkých daňovníkov tejto dane. 
S cieľom znížiť počet podávaných priznaní správcom miestnych daní a znížiť administratívnu záťaž daňovníkov spojenú s oznamovacou a ohlasovacou povinnosťou sa navrhuje podať jedno spoločné priznanie k tým miestnym daniam a poplatku, ktoré majú ročné zdaňovacie obdobie. Pôjde o daň z nehnuteľností, daň za psa, daň za predajné automaty, daň za nevýherné hracie prístroje a miestny poplatok za komunálne odpady a drobné stavebné odpady. V spoločnom priznaní daňovník a poplatník uvedie okrem svojich identifikačných údajov len základné informácie o predmete dane bez toho, aby si daň a poplatok vypočítal. Návrh uľahčí daňovníkom vyplňovanie priznania v tom, že nebude nutné oboznamovať sa s platným všeobecne záväzným nariadením príslušnej obce. Správca dane v rámci vyrubovacieho konania daň a poplatok vypočíta a vyrubí a v rozhodnutí svoj postup náležite odôvodní. 
Administratívnu záťaž daňovníkov sa navrhuje znížiť aj ďalším návrhom, ktorým sa zavádza nový inštitút čiastkového  priznania. Na rozdiel od doterajšej právnej úpravy  sa čiastkové priznanie podá len na zmeny oproti už podanému priznaniu. 
Pri zdaňovaní motorových vozidiel sa navrhuje explicitne deklarovať princíp uplatňovaný v krajinách Európskej únie, podľa ktorého sa vozidlo zdaňuje v krajine, v ktorej je evidované, čím sa zamedzí ich prípadnému  zdaneniu vo viacerých krajinách. 
Návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov bol zaslaný v rámci medzirezortného pripomienkového konania 64 subjektom. Počet vznesených pripomienok bol 164. Zo zásadných pripomienok sa 19 akceptovalo. Z povinne pripomienkujúcich subjektov uplatnilo celkove 11 zásadných pripomienok Ministerstvo pôdohospodárstva a rozvoja vidieka SR, Ministerstvo životného prostredia SR, Ministerstvo dopravy, výstavby a regionálneho rozvoja SR a Ministerstvo školstva, vedy, výskumu a športu SR. V rámci rozporového konania, ktoré sa uskutočnilo v dňoch 25. a 27. júla 2011 boli vznesené zásadné pripomienky odstránené okrem pripomienky Ministerstva pôdohospodárstva a rozvoja vidieka SR, ktoré na svojej zásadnej pripomienke ustanoviť pevne ročnú sadzbu dane z pozemkov a základ dane priamo zákonom naďalej trvá. Z odporúčacích pripomienok sa po uvážení niektoré zapracovali a prijali sa všetky legislatívno-technické pripomienky. Hromadná pripomienka verejnosti nebola uplatnená.
Návrh zákona bol predložený na Hospodársku a sociálnu radu Slovenskej republiky.
Predložený návrh nebude mať vplyv na štátny rozpočet. So zreteľom na zachovanie kompetencií  samosprávnych orgánov na určovanie sadzieb miestnych daní a poplatku, neočakáva sa v porovnaní so súčasne dosiahnutými výnosmi negatívny vplyv na výnosy územnej samosprávy. 
                Materiál sa predkladá s rozporom.
            Návrh zákona dňa 2. augusta 2011 prerokovala Legislatívna rada vlády Slovenskej republiky a jej pripomienky sú v predloženom návrhu nového znenia zákona zapracované.